餞洪帥張伯子華學尚書移鎮京口
作者：楊萬里
朝代：宋

paragraphs: 周家天球祇一隻，張家今有雙白璧。
前稱紫薇後文昌，衙官二陸僕兩唐。
金章玉句迭清鏘，天孫雲機織錦裳。
松心竹節爭老蒼，冰壺水鏡明秋霜。
君不見于湖先生掌綸綍，二典三謨纔一筆。
君不見篤素先生立朝端，五臣十亂半武間。
聽履星辰踐台斗，翻身鳳池屈伸肘。
夢入飛雲卷雨簾，袖却築巖作霖手。
滕王閣上唐阿舒，春生秋殺震江湖。
吏部未見張尚書，春生儘有秋殺無。
江西十州百萬戶，父非姓召母非杜。
也祇周人兩句詩，豈弟君子民父母。
又去南徐作好春，落霞秋水亦眉顰。
南徐父老錯欣欣，玉皇催渠轉鴻鈞。